Εκπνεόμενοι δείκτες φλεγμονής και συσχέτισή τους με τη λειτουργικότητα του πνευμονικού ενδοθηλίου στο μηχανικό αερισμό
Authors: Κοροβέση Ιωάννα 
Published: January 2014

Background: Έχουν ήδη δειχτεί τροποποιημένες μηχανικές ιδιότητες και ενδοθηλιακή δυσλειτουργία σε μηχανικά αεριζόμενους ασθενείς, με εγκεφαλική βλάβη ασθενείς που δεν πάσχουν από οξεία πνευμονική βλάβη (ALI) ή σήψη• και τα δύο αντιστράφηκαν με την εφαρμογή της PEEP. Στην παρούσα μελέτη υποθέσαμε την ύπαρξη πνευμονικής φλεγμονής, υποδηλώνοντας ήπια πνευμονική βλάβη. Μέθοδοι: Μετρήσαμε σε 27 παρόμοιους ασθενείς τους εξής εκπνεόμενους δείκτες: το pH και τις κυτταροκίνες στο συμπύκνωμα της αναπνοής (EBC), το εκπνεόμενο μονοξείδιο του αζώτου (eNO) και το εκπνεόμενο μονοξείδιο του άνθρακα (eCO) καθώς και δείκτες συστηματικής, εγκεφαλικής, ενδοθηλιακής και πνευμονικής βλάβης. Το EBC συλλέχτηκε και σε 12 υγιείς εθελοντές. Οι ασθενείς αερίζονταν με 8ml/Kg υπό μηδέν (ZEEP ομάδα, n=12) ή 8cm H₂O θετική τελοεκπνευστική πίεση (PEEP group, n=15). Αποτελέσματα: Οι εκπνεόμενοι δείκτες συλλέχτηκαν τις ημέρες 1, 3 και 5 του μηχανικού αερισμού και συγκεκριμένα: το EBC pH, οι EBC κυτταροκίνες IL-10,-1β,-6,-8,-12p70 καιTNF-α, το eNO (peak και AUC) και το eCO (peak και AUC). Το EBC pH είχε πιο όξινη τιμή και στις 2 ομάδες των ασθενών μας σε σύγκριση με την ομάδα ελέγχου (ANOVA). Οι κυτταροκίνες IL-1β,-6, και ο TNF-α στο EBC ήταν σταθερά υψηλότερες, η IL-10 και η IL-12p70 σποραδικά υψηλότερες, ενώ η IL-8 έτεινε να είναι χαμηλότερη σε σύγκριση με αυτές της ομάδας ελέγχου (ANOVA). Από τις EBC παραμέτρους, μόνο η IL-10 εμφάνισε διαφορά μεταξύ των 2 ομάδων: μειώθηκε από την ημέρα 1 στην ημέρα 5 στους PEEP ασθενείς και είχε αυξητική τάση για την ίδια περίοδο στους ZEEP ασθενείς (two-way ANOVARM). Και στις 2 ομάδες, το eNO peak αυξήθηκε σημαντικά τις ημέρες 3 και 5 σε σύγκριση με την ημέρα 1, ενώ το AUC ήταν σημαντικά μεγαλύτερο την 3η ημέρα σε σύγκριση με την 1η ημέρα (two-way ANOVARM). Μεταξύ των ομάδων δεν υπήρχαν διαφορές στις τιμές του NO, αν και οι eNO τιμές έτειναν να είναι υψηλότερες στους PEEP ασθενείς. Όσον αφορά το eCO, οι ασθενείς υπό PEEP είχαν σταθερή διακύμανση στις eCO τιμές, ενώ στους ασθενείς υπό ZEEP, οι eCO τιμές μειώθηκαν σημαντικά από την ημέρα 1 στην ημέρα 5 του μηχανικού αερισμού (ANOVA)• την 5η ημέρα, οι 2 ομάδες εμφάνιζαν στατιστικά σημαντική διαφορά στις τιμές του eCO (t-test). Από τους λοιπούς δείκτες, τα λευκοκύτταρα, ο διαλυτός υποδοχέας που εκφράζεται στα μυελοειδή κύτταρα και η IL-6 στο αίμα είχαν συνεχώς υψηλότερες τιμές στο ZEEP (two-way ANOVARM). Όλες οι EBC κττταροκίνες πλην της IL-10 και της IL-6 ήταν αντιστρόφως ανάλογες του sTREM-1 (mixed-effects models). Τέλος, το eCO συσχετίστηκε αρνητικά με τον ενδοθηλιακό δείκτη ICAM-1 στους ZEEP ασθενείς. Συμπεράσματα: Σε μηχανικά-αεριζόμενους με εγκεφαλική βλάβη ασθενείς χωρίς ALI ή σήψη, η εφαρμογή της PEEP μειώνει την συστηματική φλεγμονώδη αντίδραση. Οι EBC δείκτες και το eNO φαίνονται να υποδεικνύουν την παρουσία «λεπτής» πνευμονικής βλάβης που δεν μεταβάλλεται με την εφαρμογή της PEEP. Οι EBC δείκτες φαίνονται να συσχετίζονται κυρίως με δείκτες συστηματικής φλεγμονής απ’ ό,τι δείκτες εγκεφαλικής, ενδοθηλιακής και πνευμονικής φλεγμονής. Τέλος το eCO είναι ο μόνος εκπνεόμενος δείκτης που συσχετίζεται με τον ενδοθηλιακό δείκτη ICAM-1.